Xadichai Kubro ayol-qizlar o‘rta maxsus islom bilim yurtida “Ona tili – millat ruhi” mavzusida bayram tadbiri bo‘lib o‘tdi, deb xabar berdi Muxlis.uz portali. Tadbirda talabalar o‘zbek tiliga davlat maqomi berilishi, tilga zid shevalar, iboralar, chet el so‘zlarini qo‘shib gapirish kabi dolzarb mavzularda ma’ruzalar, sahna ko‘rinishlari qilishdi. Talabalar Omilxonova Nodirbegim, Abdurahmonova Mohinur o‘zbek she’riyati oltin durdonalaridan go‘zal namunalar o‘qishdi. Bundan tashqari, tilga oid hadislar, ibratli so‘zlar va iboralarni talaba qizlar ketma-ketlikda keltirib, ona tilimizning naqadar serjilo, ma’nodor va go‘zal ekanini yig‘ilganlarga yana bir karra namoyish etishdi.